Helle Sjelle (KF), 2010-11-16:
Enhedslisten har så fremsat et forslag, der har til hensigt at pålægge regeringen at fremsætte et lovforslag, med to punkter.
Det ene punkt er en afskaffelse af den såkaldte G-dags-betaling, og det andet punkt er, at arbejdsgiverne i stedet skal tvinges til at bidrage endnu mere til dagpengesystemet.
Der synes jeg så, det er værd at huske på, at G-dags-betalingen blev indført allerede i 1989 og betyder, at arbejdsgiveren betaler for den første, den anden og den tredje ledighedsdag i tilfælde af afskedigelse eller hjemsendelse.
Hovedformålet med den her G-dags-betaling var, og det er det stadig, at påvirke arbejdsgivernes adfærd, så de ikke i lige så høj grad som tidligere fyrer deres medarbejdere eller sender dem hjem på dagpenge i en vis periode for så at genansætte dem senere.
Men Enhedslisten bryder sig tilsyneladende ikke om, at flere medarbejdere end før 1989 kan beholde deres job.
Enhedslisten foreslår i stedet, at alle fyrede eller hjemsendte medarbejdere skal kunne få dagpenge fra første dag uden arbejde.
Når man har Enhedslistens ideologi in mente, er det måske heller ikke så mærkeligt.
Jo flere borgere, der kan blive tildelt en form for offentlig overførselsindkomst, desto bedre.
Som konservativ er det ikke en tankegang, som jeg bryder mig om, derimod kan jeg rigtig godt lide tanken om, at G-dags-betaling er en sag mellem to private parter, nemlig arbejdsgiveren og arbejdstageren, og som udgangspunkt er det ikke en sag, som staten behøver at blande sig i.
Men i de tilfælde, hvor arbejdsgiveren ikke lever op til sin pligt til at betale G-dagene, har arbejdstageren mulighed for i stedet at få pengene udbetalt af sin a-kasse, som så kan opkræve dem fra arbejdsgiveren.
Den mulighed blev etableret i 2000, og det er en stor fordel.
Heldigvis fungerer ordningen med G-dags-betaling rigtig godt i langt de fleste tilfælde, og det synes jeg vi som lovgivere skal huske på.
Enhedslisten vil med det her beslutningsforslag ændre hele systemet, blot fordi der er enkelte brodne kar, der ikke gør, hvad de skal.
Men det er en underlig tankegang, og det skal vi ikke lave lovgivningen om efter.
Hvorfor skal vi straffe alle de tusindvis af arbejdsgivere, der driver deres virksomhed til ug med kryds og slange, blot fordi der er nogle få, der ikke gør?
Endelig påstår Enhedslisten også i sit forslag, at det aldrig er dokumenteret, at ordningen med G-dags-betaling virker efter hensigten, og det er simpelt hen ikke rigtigt.
Som beskæftigelsesministeren allerede har været inde på, er antallet af midlertidige hjemsendelser faldet markant takket være G-dags-betalingen.
Det er en meget positiv effekt, fordi det indebærer, at arbejdsgiverne påtager sig et ansvar for deres ansatte, også når det i en periode går mindre godt for virksomheden.
Kritikken går især på, at den skaber for meget administrativt bøvl.
Det er jeg sikker på beskæftigelsesministeren også vil se nærmere på i det kommende forenklingsarbejde på hele beskæftigelsesområdet.
Vi ser frem til det.
Så alt i alt kan vi Konservative altså ikke støtte beslutningsforslaget fra Enhedslisten, fordi forslaget lægger op til en kollektiv straf ved at pålægge landets virksomheder en ekstra skat, selv om langt de fleste virksomheder følger loven til punkt og prikke.